OBH 5216/1997.
Az állampolgári jogok országgyűlési biztosa általános helyettesének jelentése
Ügyintéző: dr. Dunavölgyi Szilveszter
Az eljárás megindítása
A panaszos beadványt nyújtott be az Országgyűlési Biztos Hivatalához, amely szerint a Kiskunfélegyháza, Kossuth u. 26., 28., 30. és 32. szám alatt lakók a volt Fürdő Szállóban működő diszkók zajos üzemelése miatt még zárt ablakok mellett sem tudnak pihenni és a polgármesteri hivatal a zajterhelés csökkentése, illetve megszűnése miatt a szükséges intézkedéseket nem teszi meg.
Az ügyben a panaszolt szerv jegyzőjétől felvilágosítást kértem.
Az ügy jogszabályi háttere
Kiskunfélegyháza Város Önkormányzata 8/1997. (III.5.) Ök. sz. rendelete a zajvédelem helyi szabályozásáról. (lásd: 1. sz. melléklet.)
Az érintett alkotmányos jog
1949. évi XX. törvény a Magyar Köztársaság Alkotmánya 18. §.:
"A magyar Köztársaság elismeri és érvényesíti mindenki jogát az egészséges környezethez."
1949. évi XX. törvény a Magyar Köztársaság Alkotmánya 70/D. §. (1) bekezdése:
"A Magyar Köztársaság területén élőknek joguk van a lehető legmagasabb szintű testi és lelki egészséghez."
1949. évi XX. törvény a Magyar Köztársaság Alkotmánya 70/D. §. (2) bekezdése:
"Ezt a jogot a Magyar Köztársaság (...) az épített és természetes környezet védelmével valósítja meg."
A megállapított tényállás
Kiskunfélegyháza Város Önkormányzatának Gazdasági Bizottsága  - átruházott jogkörben - 1996. május 3-án, illetve 1996. június 7-én ingatlanhasznosítás céljából helyiségbérleti szerződést kötött az Aranypáva, illetve Tornádó diszkó üzemeltetőivel.
A város zenés szórakozó helyeivel - így az említett két diszkóval is - kapcsolatos lakossági panaszok nyomán 1996. november 23-án a helyi polgármesteri hivatal - akusztikai szakértő bevonásával - átfogó ellenőrzést tartott. Ennek eredményeként a város önkormányzata 1997. március 5-én új zajvédelmi rendeletet léptetett életbe, majd a Kossuth utca ez év áprilisi panasza nyomán a diszkók üzemeltetőit felhívták az új zajrendelet betartására. Miután ez nem járt eredménnyel, a helyi polgármesteri hivatal 5822-2/1997. számú határozatával a zeneszolgáltatást azonnali hatállyal felfüggesztette. 
A hiányosságok megszüntetése után a polgármesteri hivatal a felfüggesztő határozatot visszavonta, és több helyszíni ellenőrzést tartott. 
Az 1997. júniusában történt ismételt panaszbejelentést követően újfent megtartott - fokozott - ellenőrzések rendellenességet nem tártak fel. A helyi polgármesteri hivatal és a diszkók üzemeltetői egyeztető tárgyalást folytattak a szórakozó helyek megszüntetése érdekében.
Ezen alkotmányos jogok a környezeti értékek védelmét, megőrzését, illetve javítását, valamint a környezet által meghatározott ember egészsége, életminősége, az emberi tevékenységek és a környezeti elemek közötti harmonikus kapcsolatok védelmét szolgálják.A vizsgálat megállapításai
A helyi polgármesteri hivatal eljárásával alkotmányos jogsérelmet nem idézett elő. 
Az állampolgári jogok országgyűlési biztosáról szóló 1993. évi LIX. törvény 19. §. (1) bekezdése alapján erről a panaszost e jelentés megküldésével értesítem.

Budapest, 1997. július 5.

Dr. Polt Péter